Baščaršijske noći
Baščaršijske noći su ljetni festival kulture koji se održavaju svake godine od 1. do 31. jula u Sarajevu. Najveći dio programa se održava u starom dijelu grada, najčešće na centralnoj pozornici na platou preko puta Vijećnice. Svi programi su veoma posjećeni, najviše zahvaljujući otvorenim prostorima i besplatnom ulazu, sa više od 150000 posjetilaca na otprilike 40 različitih kulturnih programa. U programe spada opera, balet, pozorišne predstave, rock koncerti, sevdalinke, književne večeri, programi za djecu, koncerti, filmske predstave, folklor i drugo. Uz domaće ansamble i umjetnike i uz gostovanje evropskih i svjetskih grupa i pojedinaca, Sarajevo kao glavni grad Bosne i Hercegovine u mjesecu julu postaje centar kulture, kada cijeli grad odiše posebnom festivalskom atmosferom.